Torna al Palau Ducal el Trend Exposure/Premis al Talent a benefici de Globalmon
16 juny 2016

## Torna al Palau Ducal el Trend Exposure/Premis al Talent a benefici de Globalmon16 juny 2016Última actualització: 14 juliol 2025

![](../gestion/img/vuelvealpalauducaleltrend.jpg)  
  

**Per tercer any consecutiu, el Palau dels Borja acull aquest dissabte, a les 19 hores, 16 joves promeses del disseny de moda de l'Escola d'Art i Superior de Disseny de Moda d'Alcoi que optaran, entre altres premis, a una beca per exposar a Mèxic, pràctiques amb el dissenyador Miquel Suay... Com en anteriors ocasions, aquesta tercera edició té un caràcter benèfic. Els beneficis recaptats pel preu de les entrades (6 euros) es destinaran a la construcció d'un Centre de Formació per al Treball Modern al Camerun**

Per tercer any consecutiu el Palau Ducal dels Borja acull al Trend Exposure/Premis al Talent, on 16 joves promeses del disseny de moda de l’Escola d’Art i Superior de disseny d’Alcoi s’hi donaran cita el dissabte, 18 de juny, a les 19 hores.

Aquest matí han presentat l’acte Vicent Vidal, promotor de La Colmena i director dels Premis, Nahuel González, regidor de Responsabilitat Social i el director del Palau i president de l’ONG Globalmon, José Luis Ferrer.

Aquesta tercera edició ha donat un salt internacional, gràcies a la col•laboració amb un certamen homòleg a Mèxic. De fet, la persona guanyadora de la categoria “Col•lecció” obtindrà una beca (valorada en 3.000 €) que li donarà l’oportunitat de viatjar al mes de setembre a exposar els seus dissenys a Showrrom Hilario Mèxic. “_L’intercanvi cultural, que durarà quatre dies, l’enriquirà tant a nivell personal, com professionalment i li donarà l’oportunitat de conèixer de primera mà la cultura, la societat, la gastronomia i la moda pròpies de la regió_”. Per lliurar la beca, es comptarà amb la presència del Cònsol Honorari de Mèxic a València, Pablo Romá Bohorques.

A la categoria “Unilook”, el guanyador obtindrà un premi de 200 € i pràctiques amb el dissenyador Miquel Suay. El millor model tindrà l’oportunitat de desfilar amb dissenys de Lina Lavin a la seua passarel•la i publicació de fotos en Theomoda Magazine.

El jurat estarà format pel dissenyador gandià Miquel Suay, la periodista de Canal 7, Natalia Martínez, el director de Theomoda Magazine, Timotheo Cano, la blogger internacional, Florencia Ramírez i Marco Iannucci de Agencia Internacional.

**Esdeveniment solidari**

Com en edicions anteriors, el certament té un caràcter solidari i benèfic. En aquesta ocasió, es col•laborarà amb l’ONG gandiana Globalmon, Associació de Solidaritat amb l’Àfrica Negra. Els diners recaptats amb les entrades (6€) es destinaran a la construcció del Centre de Formació per a l’Ocupació Moderna (CFEM), a Yagoua, capital del departament de Mayo Danay, al Camerun.

Ferrer ha explicat que el Palau Ducal dels Borja és l’escenari ideal com a punt de trobada de la cultura, la solidaritat... “_De fet, Globalmon va nàixer com a finestra solidària del palau_”. Ple que fa al projecte que l’ONG pretén desenvolupar-hi, “_es tracta d’un centre únic de formació de fusteria, després ensenyarem mecànica, construcció... per tal de formar professionals_”.

Finalment, el regidor de Més Gandia ha mostrat tot el suport de l’Ajuntament a l’esdeveniment solidari “_en un entorn meravellós, com és el palau_” i ha animat la ciutadania a assistir-hi o adquirir la fila zero. 

[Twittear](https://twitter.com/share)